Κανονισμός (ΕΚ) αριθ. 1080/2001 της Επιτροπής

της 1ης Ιουνίου 2001

για το άνοιγμα και τον τρόπο διαχείρισης μιας δασμολογικής ποσόστωσης για κατεψυγμένο βόειο κρέας που υπάγεται στον κωδικό ΣΟ 0202 και προϊόντα που υπάγονται στον κωδικό ΣΟ 0206 29 91 (από την 1η Ιουλίου 2001 έως τις 30 Ιουνίου 2002)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 32 παράγραφος 1,

τον κανονισμό (ΕΟΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, που καταρτίστηκε κατόπιν των διαπραγματεύσεων του άρθρου XXIV παράγραφος 6 της ΓΣΔΕ(2), και ιδίως το άρθρο 1, παράγραφος 1,

Εκτιμώντας τα ακόλουθα:

(1) Ο πίνακας CXL απαιτεί το άνοιγμα ετήσιας δασμολογικής ποσόστωσης 53000 τόνων κατεψυγμένου βοείου κρέατος που υπάγεται στον κωδικό ΣΟ 0202 και προϊόντων που υπάγονται στον κωδικό ΣΟ 0206 29 91. Πρέπει να θεσπιστούν οι κανόνες εφαρμογής για το έτος ποσοστώσεων 2001/02, που αρχίζει την 1η Ιουλίου 2001.

(2) Είναι σκόπιμο για την κατανομή της ποσόστωσης να εφαρμοσθεί η μέθοδος που προβλέπεται στο άρθρο 32 παράγραφος 2 τρίτη περίπτωση του κανονισμού (ΕΚ) αριθ. 1254/1999, αποφεύγοντας παράλληλα τις διακρίσεις μεταξύ των ενδιαφερομένων εμπορευομένων. Ως εκ τούτου, θα πρέπει να διευρυνθεί η πρόσβαση που θα έχουν στην ποσόστωση οι αποκαλούμενοι "νεοεμφανιζόμενοι" εμπορεύομενοι.

(3) Θα πρέπει επομένως να διατεθεί στους παραδοσιακούς εισαγωγείς το 70 % των ποσοστώσεων, ήτοι 37100 τόνοι, κατ' αναλογία των ποσοτήτων που έχουν εισαχθεί στο πλαίσιο ποσοστώσεων ίδιου τύπου κατά την περίοδο από την 1η Ιουλίου 1997 έως τις 30 Ιουνίου 2000. Σε ορισμένες περιπτώσεις λάθη τα οποία διεπράχθησαν από τον αρμόδιο εθνικό οργανισμό υπάρχει κίνδυνος να περιορίσουν την πρόσβαση των εμπορευομένων σε αυτό το τμήμα της ποσόστωσης. Πρέπει να προβλεφθούν διατάξεις για να διορθωθεί ενδεχόμενη ζημίωση.

(4) Θα πρέπει επίσης να επιτραπεί, στο πλαίσιο διαδικασίας βασιζόμενης στην υποβολή αιτήσεων από τους ενδιαφερόμενους και την αποδοχή τους εκ μέρους της Επιτροπής, η πρόσβαση στη δεύτερη μερίδα της ποσόστωσης, που αντιστοιχεί σε 15900 τόνους, για τους εμπορευόμενους που μπορούν να αποδείξουν ότι ασκούν στα σοβαρά τη δραστηριότητά τους και οι οποίοι υποβάλλουν αίτηση για σημαντικές ποσότητες. Για να αποδείξουν ότι ασκούν στα σοβαρά τη δραστηριότητά τους απαιτείται η προσκόμιση αποδεικτικών στοιχείων για εμπόριο σημαντικών ποσοτήτων βοείου κρέατος με τρίτες χώρες κατά την περίοδο από την 1η Ιουλίου 1998 έως τις 30 Ιουνίου 2000.

(5) Οι εξαγωγές βοείου κρέατος με προέλευση το Βέλγιο επλήγησαν σοβαρώς κατά το 1999 από τις συζητήσεις σχετικά με τη διοξίνη. Ως προς τους εν λόγω 15900 τόνους, κατά τον καθορισμό των κριτηρίων αποτελεσμάτων θα πρέπει να συνεκτιμηθεί η κατάσταση του Βελγίου από πλευράς εξαγωγών.

(6) Για την επαλήθευση των ανωτέρω κριτηρίων πρέπει η αίτηση να υποβάλλεται στο κράτος μέλος στο οποίο ο εισαγωγέας είναι εγγεγραμμένος στο μητρώο φόρου προστιθεμένης αξίας (ΦΠΑ).

(7) Προς αποφυγή κερδοσκοπίας, θα πρέπει:

- να απαγορευθεί η πρόσβαση στην ποσόστωση σε εμπορευόμενους που δεν ασκούν δραστηριότητα στον τομέα του βοείου κρέατος την 1η Ιουνίου 2001,

- να καθοριστεί μια εγγύηση σχετικά με τα δικαιώματα εισαγωγής,

- να αποκλεισθεί η δυνατότητα μεταβίβασης των πιστοποιητικών εισαγωγής,

- να περιορισθεί, για έναν εμπορευόμενο, η έκδοση πιστοποιητικών κατά την εισαγωγή στην ποσότητα για την οποία του έχουν παραχωρηθεί δικαιώματα εισαγωγής.

(8) Προκειμένου να υποχρεωθεί ο εμπορευόμενος να ζητήσει πιστοποιητικά εισαγωγής για όλα τα δικαιώματα εισαγωγής που του έχουν παραχωρηθεί, είναι σκόπιμο να οριστεί ότι η εν λόγω υποχρέωση αποτελεί πρωτογενή απαίτηση κατά την έννοια του κανονισμού (ΕΟΚ) αριθ. 2220/85 της Επιτροπής, της 22ας Ιουλίου 1985, για τον καθορισμό των κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 1932/1999(4).

(9) Υπό την επιφύλαξη των διατάξεων του παρόντος κανονισμού, στις άδειες εισαγωγής που εκδίδονται βάσει του παρόντος κανονισμού εφαρμόζονται ο κανονισμός (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποτητικών εισαγωγής, εξαγωγής και προκαθορισμού για τα γεωργικά προϊόντα(5), και ο κανονισμός (ΈΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των αδειών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80(6), όπως τροποποιήθηκε τελευταία από τον κανονισμό (ΕΚ) αριθ. 24/2001(7).

(10) Για την αποτελεσματική διαχείριση της παρούσας ποσόστωσης, και κυρίως για την καταπολέμηση της απάτης, απαιτείται να επιστρέφονται τα χρησιμοποιηθέντα πιστοποιητικά στις αρμόδιες αρχές ώστε να καθίσταται δυνατή η επαλήθευση της κανονικότητας των ποσοτήτων που εμφαίνονται στα εν λόγω πιστοποιητικά. Για το σκοπό αυτό, θα πρέπει να επιβληθεί στις αρμόδιες αρχές η υποχρέωση διενέργειας της εν λόγω επαλήθευσης. Το ποσό της εγγύησης που πρέπει να συστήνεται κατά την έκδοση των πιστοποιητικών θα πρέπει να καθορίζεται κατά τρόπο ώστε να διασφαλίζεται η χρησιμοποίηση των πιστοποιητικών και η επιστροφή τους στις αρμόδιες αρχές.

(11) Η επιτροπή διαχείρισης βοείου κρέατος δεν διατύπωσε γνώμη εντός της προθεσμίας την οποία έταξε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγει, για την περίοδο από την 1η Ιουλίου 2001 έως τις 30 Ιουνίου 2002, δασμολογική ποσόστωση για κατεψυγμένο κρέας βοοειδών που υπάγεται στον κωδικό ΣΟ 0202 και για προϊόντα που υπάγονται στον κωδικό ΣΟ 0206 29 91, ύψους 53000 τόνων, εκφρασμένα σε βάρος κρέατος άνευ οστών.

Η δασμολογική ποσόστωση φέρει τον αύξοντα αριθμό 09.4003.

Για τον καταλογισμό στην εν λόγω ποσόστωση, 100 kg κρέατος με οστά ισοδυναμούν με 77 kg άνευ οστών.

2. Για τους σκοπούς του παρόντος κανονισμού, ως κατεψυγμένο θεωρείται το κρέας που όταν εισέρχεται στο τελωνειακό έδαφος της Κοινότητας, είναι κατεψυγμένο με εσωτερική θερμοκρασία το πολύ ίση προς - 12 °C.

3. Ο δασμός του κοινού δασμολογίου που εφαρμόζεται στην ποσόστωση που αναφέρεται στην παράγραφο 1 ανέρχεται σε 20 % επί της αξίας.

Άρθρο 2

1. Η ποσόστωση που αναφέρεται στο άρθρο 1 διαιρείται στα ακόλουθα δύο μέρη:

α) το πρώτο, ίσο προς το 70 %, δηλαδή 37100 τόνοι, κατανέμεται μεταξύ των εισαγωγέων της Κοινότητας, κατ' αναλογία των ποσοτήτων που έχουν εισαχθεί από αυτούς στο πλαίσιο των κανονισμών της Επιτροπής (ΕΚ) αριθ. 1042/97(8), (ΕΚ) αριθ. 1142/98(9), και (ΕΚ) αριθ. 995/1999 της Επιτροπής(10).

Ωστόσο, τα κράτη μέλη δύνανται να δεχθούν ως ποσότητα αναφοράς τα δικαιώματα εισαγωγής του προηγούμενου έτους που δεν χορηγήθηκαν λόγω διοικητικού λάθους που διαπράχθηκε από τον αρμόδιο εθνικό οργανισμό, τα οποία όμως δικαιούταν ο εισαγωγέας·

β) το δεύτερο, ίσο προς το 30 %, δηλαδή 15900 τόνοι, κατανέμεται μεταξύ εμπορευομένων οι οποίοι μπορούν να αποδείξουν ότι ανέπτυξαν σχετική δραστηριότητα που αφορούσε μια ελάχιστη ποσότητα και μια ορισμένη περίοδο, συναλλασσόμενοι με τρίτες χώρες για ποσότητες βοείου κρέατος εκτός εκείνων που αναφέρονται στο στοιχείο α), εξαιρουμένου του κρέατος το οποίο αποτελεί αντικείμενο ρυθμίσεων στο πλαίσιο των καθεστώτων τελειοποιήσεως προς επανεξαγωγή ή προς επανεισαγωγή.

2. Για τους σκοπούς εφαρμογής της παράγραφου 1 στοιχείο β), η ποσόστητα των 15900 τόνων κατανέμεται σε εμπορευόμενους που μπορούν να προσκομίσουν αποδεικτικά στοιχεία ότι έχουν:

- εισάγει ποσότητα 220 τουλάχιστον τόνων βοείου κρέατος κατά την περίοδο από την 1η Ιουλίου 1998 έως τις 30 Ιουνίου 2000, άσχετη προς τις εισαχθείσες ποσότητες στο πλαίσιο των κανονισμών (ΕΚ) αριθ. 1142/98 και (ΕΚ) 995/1999 ή

- εξάγει ποσότητα 450 τουλάχιστον τόνων βοείου κρέατος κατά την ίδια περίοδο.

Για τα σκοπό αυτό, με τον όρο "βόειο κρέας" νοούνται τα προϊόντα που υπάγονται στους κωδικούς ΣΟ 0201, 0202 και 0206 29 91 και οι ελάχιστες ποσότητες αναφοράς εκφράζονται σε βάρος προϊόντος.

Κατά παρέκκλιση των διατάξεων της δεύτερης περίπτωσης, η εξαγωγική περίοδος για τους εν ενεργεία εμπορευόμενους που είναι εγγεγραμμένοι στο μητρώο ΦΠΑ του Βελγίου από την 1η Ιουλίου 1997, διαρκεί από την 1η Ιουλίου 1997 έως τις 30 Ιουνίου 1999.

3. Οι 15900 τόνοι που αναφέρονται στην παράγραφο 2 κατανέμονται κατ' αναλογία των ποσοτήτων που ζητήθηκαν από τους επιλέξιμους εμπορευόμενους.

4. Η απόδειξη εισαγωγής και εξαγωγής πρροσκομίζεται αποκλειστικά με τελωνειακό έγγραφο θέσης σε ελεύθερη κυκλοφορία ή έγγραφο εξαγωγής.

Τα κράτη μέλη δύνανται να αποδεχθούν κατάλληλα επικυρωμένα από τις αρμόδιες αρχές αντίγραφα των ανωτέρω εγγράφων.

Άρθρο 3

1. Οι εμπορευόμενοι οι οποίοι κατά την 1η Ιουνίου 2001 δεν ασκούν πλέον καμία δραστηριότητα στον τομέα του βοείου κρέατος δεν θα έχουν δικαίωμα υπαγωγής στο καθεστώς που θεσπίζεται με τον παρόντα κανονισμό.

2. Οι εταιρείες που προκύπτουν από συγχωνεύσεις στις οποίες η συμμετέχουσα εταιρεία διαθέτει δικαίωμα σύμφωνα με το άρθρο 2 παράγραφος 1 στοιχείο α), απολαύουν των ιδίων δικαιωμάτων με τις εταιρείες από τις οποίες σχηματίστηκαν.

Άρθρο 4

1. Αιτήσεις για δικαιώματα εισαγωγής υποβάλλονται πριν τις 11 Ιουνίου 2001 μαζί με τα αποδεικτικά στοιχεία που αναφέρονται στο άρθρο 2 παράγραφος 4, στην αρμόδια αρχή του κράτους μέλους στο οποίο ο αιτών είναι εγγεγραμμένος στο μητρώο φόρου προστιθεμένης αξίας. Στην περίπτωση κατά την οποία, ο ίδιος ενδιαφερόμενος υποβάλει περισσότερες από μία αιτήσεις στο πλαίσιο εκάστου των καθεστώτων που αναφέρονται στο άρθρο 2 παράγραφος 1 στοιχεία α) και β), όλες οι εν λόγω αιτήσεις θεωρούνται μη αποδεκτές.

Η αίτηση βάσει του άρθρου 2 παράγραφος 1 στοιχείο β) πρέπει να αφορά συνολική ποσότητα αντιστοιχούσα κατ' ανώτατο όριο σε 50 τόνους κατεψυγμένου κρέατος άνευ οστών.

2. Μετά την επαλήθευση των υποβληθέντων εγγράφων, τα κράτη μέλη διαβιβάζουν στην Επιτροπή, πριν από τις 25 Ιουνίου 2001:

- σχετικά με τις ρυθμίσεις βάσει του άρθρου 2 παράγραφος 1 στοιχείο α), κατάλογο των επιλέξιμων αιτούντων, στον οποίο εμφαίνονται κυρίως τα ονόματα και οι διευθύνσεις τους καθώς επίσης και οι ποσότητες επιλέξιμου κρέατος που εισάχθηκε κατά την εξεταζόμενη περίοδο αναφοράς,

- σχετικά με τις ρυθμίσεις βάσει του άρθρου 2 παράγραφος 1 στοιχείο β), κατάλογο των επιλέξιμων αιτούντων, στον οποίο εμφαίνονται κυρίως τα ονόματα, οι διευθύνσεις τους, οι ζητούμενες ποσότητες, καθώς και η διευκρίνιση κατά πόσο προσκομίσθηκαν τα αποδεικτικά στοιχεία εισαγωγής ή εξαγωγής.

3. Οι πάσης φύσεως γνωστοποιήσεις, συμπεριλαμβανομένων εκείνων με περιεχόμενο "ουδέν", πραγματοποιούνται με φαξ χρησιμοποιώντας τα παρατιθέμενα στα παραρτήματα Ι και ΙΙ έντυπα.

Άρθρο 5

1. Η Επιτροπή αποφασίζει το συντομότερο δυνατό σχετικά με την έκταση αποδοχής των αιτήσεων.

2. Εφόσον οι ποσότητες που αποτελούν αντικείμενο των αιτήσεων για δικαιώματα εισαγωγής υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των ποσοτήτων που έχουν ζητηθεί.

Άρθρο 6

1. Η εγγύηση σχετικά με τα δικαιώματα εισαγωγής καθορίζεται σε 6 ευρώ ανά 100 kg καθαρού βάρους. Πρέπει να κατατίθεται στην αρμόδια αρχή από κοινού με την αίτηση παραχώρησης δικαιωμάτων εισαγωγής.

2. Για τη χορηγούμενη ποσότητα πρέπει να ζητούνται πιστοποιητικά εισαγωγής. Η ανωτέρω υποχρέωση αποτελεί πρωτογενή απαίτηση κατά την έννοια του άρθρου 20 παράγραφος 2 του κανονισμού (ΕΟΚ) αριθ. 2220/85.

3. Εάν η απόφαση της Επιτροπής σχετικά με την παραχώρηση δικαιωμάτων σύμφωνα με το άρθρο 5 συνεπάγεται τον καθορισμό ποσοστού μείωσης, η συνιστώμενη εγγύηση αποδεσμεύεται για τα δικαιώματα εισαγωγής που υπερβαίνουν τα χορηγούμενα δικαιώματα.

Άρθρο 7

1. Η εισαγωγή των ποσοτήτων που έχουν παραχωρηθεί εξαρτάται από την προσκόμιση ενός ή περισσοτέρων πιστοποιητικών εισαγωγής.

2. Οι αιτήσεις έκδοσης πιστοποιητικών κατατίθενται αποκλειστικά:

- στο κράτος μέλος στο οποίο ο αιτών έχει υποβάλει αίτηση για δικαιώματα εισαγωγής,

- από εμπορευόμενους στους οποίους έχουν χορηγηθεί δικαιώματα εισαγωγής. Τα δικαιώματα εισαγωγής που έχουν παραχωρηθεί σε έναν εμπορευόμενο του παρέχουν το δικαίωμα έκδοσης πιστοποιητικών εισαγωγής για ποσότητα ισοδύναμη προς τα χορηγηθέντα δικαιώματα.

3. Ως επακόλουθο των αποφάσεων της Επιτροπής σχετικά με την παραχώρηση δικαιωμάτων σύμφωνα με το άρθρο 5, εκδίδονται πιστοποιητικά εισαγωγής κατόπιν αιτήσεως και επ' ονόματι των εμπορευομένων που έχουν αποκτήσει δικαιώματα εισαγωγής.

4. Η αίτηση έκδοσης πιστοποιητικού και το πιστοποιητικό φέρουν:

α) στο τετραγωνίδιο 20, μία από τις ακόλουθες ενδείξεις:

- Carne de vacuno congelada [Reglamento (CE) n° 1080/2001]

- Frosset oksekød [Forordning (EF) nr. 1080/2001]

- Gefrorenes Rindfleisch (Verordnung (EG) Nr. 1080/2001)

- Κατεψυγμένο βόειο κρέας [κανονισμός (ΕΚ) αριθ. 1080/2001]

- Frozen meat of bovine animals [Regulation (EC) No 1080/2001]

- Viande bovine congelée [Règlement (CE) n° 1080/2001]

- Carni bovine congelate [Regolamento (CE) n. 1080/2001]

- Bevroren rundvlees (Verordening (EG) nr. 1080/2001)

- Carne de bovino congelada [Regulamento (CE) n.o 1080/2001]

- Jäädytettyä naudanlihaa (Asetus (EY) N:o 1080/2001)

- Fryst kött av nötkreatur (Förordning (EG) nr 1080/2001)·

β) στο τετραγωνίδιο 8, την ένδειξη της χώρας καταγωγής·

γ) στο τετραγωνίδιο 16, μία από τις ακόλουθες ομάδες κωδικών της συνδυασμένης ονοματολογίας:

0202 10 00, 0202 20, 0202 30, 0206 29 91.

Άρθρο 8

Για την εφαρμογή των ρυθμίσεων που προβλέπονται στον παρόντα κανονισμό, οι εισαγωγές κατεψυγμένου κρέατος στο τελωνειακό έδαφος της Κοινότητας υπόκεινται στους όρους που καθορίζονται στο άρθρο 17 παράγραφος 2 στοιχείο στ) της οδηγίας 72/462/ΕΟΚ του Συμβουλίου(11).

Άρθρο 9

1. Εφαρμόζονται οι διατάξεις των κανονισμών (ΕΚ) αριθ. 1291/2000 και (ΕΚ) αριθ. 1445/95, με την επιφύλαξη των διατάξεων του παρόντος κανονισμού.

2. Κατά παρέκκλιση από το άρθρο 9 παράγραφος 1 του κανονισμού (ΕΚ) αριθ. 1291/2000, τα πιστοποιητικά εισαγωγής που εκδίδονται στο πλαίσιο του παρόντος κανονισμού δεν είναι μεταβιβάσιμα και δεν παρέχουν δικαίωμα για τη δασμολογική ποσόστωση παρά μόνον εάν αφορούν ονόματα ίδια με εκείνα που εμφαίνονται στις διασαφήσεις θέσης σε ελεύθερη κυκλοφορία που τα συνοδεύουν.

3. Κατά παρέκκλιση του άρθρου 50 παράγραφος 1 του κανονισμού (ΕΚ) αριθ. 1291/2000, ο πλήρης δασμός του κοινού δασμολογίου, που εφαρμόζεται κατά την ημέρα θέσης σε ελεύθερη κυκλοφορία, επιβάλλεται εφ' όλων των ποσοτήτων που υπερβαίνουν τις ποσότητες που εμφαίνονται στο πιστοποτητικό εισαγωγής.

4. Η διάρκεια ισχύος των πιστοποιητικών εισαγωγής καθορίζεται σε ενενήντα ημέρες από την ημερομηνία της έκδοσής του κατά την έννοια των διατάξεων του άρθρου 23 παράγραφος 1 του κανονισμού (ΕΚ) αριθ. 1291/2000. Ωστόσο, κανένα πιστοποιητικό δεν ισχύει μετά τις 30 Ιουνίου 2002.

5. Η εγγύηση σχετικά με τα πιστοποιητικά εισαγωγής καθορίζεταί σε 35 ευρώ ανά 100 kg καθαρού βάρους. Πρέπει να κατατίθεται από κοινού με την αίτηση έκδοσης πιστοποτητικού.

6. Όταν επιστρέφεται ένα πιστοποιητικό εισαγωγής προκειμένου να αποδεσμευθεί η εγγύηση, οι αρμόδιες αρχές επαληθεύουν ότι οι ποσότητες που αναγράφονται στο πιστοποιητικό αντιστοιχούν σε εκείνες που εμφαίνονταν στο πιστοποιητικό κατά το χρόνο έκδοσής του. Σε περίπτωση μη επιστροφής πιστοποιητικού, τα κράτη μέλη διενεργούν έρευνα προκειμένου να διαπιστώσουν ποιος το χρησιμοποίησε και σε ποια έκταση. Τα κράτη μέλη πληροφορούν την Επιτροπή το συντομότερο δυνατό σχετικά με τα αποτελέσματα της εν λόγω έρευνας.

Άρθρο 10

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 146 της 20.6.1996, σ. 1.

(3) ΕΕ L 205 της 3.8.1985, σ. 5.

(4) ΕΕ L 240 της 10.9.1999, σ. 11.

(5) ΕΕ L 152 της 24.6.2000, σ. 1.

(6) ΕΕ L 143 της 27.6.1995, σ. 35.

(7) ΕΕ L 3 της 6.1.2001, σ. 9.

(8) ΕΕ L 152 της 11.6.1997, σ. 2.

(9) ΕΕ L 159 της 3.6.1998, σ. 11.

(10) ΕΕ L 122 της 12.5.1999, σ. 3.

(11) ΕΕ L 302 της 31.12.1972, σ. 28.

ΠΑΡΑΡΤΗΜΑ I

Φαξ: (32-2) 296 60 27/(32-2) 295 36 13

Εφαρμογή του άρθρου 4 παράγραφος 2 πρώτη περίπτωση του κανονισμού (ΕΚ) αριθ. 1080/2001

Αύξων αριθμός 09.4003

>PIC FILE= "L_2001149EL.001502.EPS">

ΠΑΡΑΡΤΗΜΑ II

Φαξ: (32-2) 296 60 27/(32-2) 295 36 13

Εφαρμογή του άρθρου 4 παράγραφος 2 δεύτερη περίπτωση του κανονισμού (ΕΚ) αριθ. 1080/2001

Αύξων αριθμός 09.4003

>PIC FILE= "L_2001149EL.001602.EPS">